U Rovinju su objavljeni rezultati nekakve ankete koja otkriva da su najutjecajniji novinari u Hrvatskoj – Ante Tomić i Zoran Šprajc. Ne sumnjam da su popularni, ali nisam posve siguran da su jako utjecajni. Utječu na koga?





Ne bih se sad htio zaletjeti pa upasti u nepriliku kao kad sam u HND pokušao nametrnuti ideju da fotografi nisu novinari u užem smislu, nego samo i širem. Svi su me napali zbog zastarjelosti i/ili elitizma. Cartier Bresson je bio genij i svaka njegova reportažna fotografija vrijedila je više od svih članaka, a ima fotografa koji su pratili naš rat, od Pave Župana do Rona Haviva koji su također funkcionirali kao ”reporteri bez granica”.

No, ja sam zastarjeli elitist i za mene je novinar autor u pisanim i elektronskim medijima (može biti i poneki fotoreporter, znači). Slično tome, Ante Tomić je humorist, novinski književnik, ono što je Tenžera (a i Krleža) zvao feljtonist, a može biti i puno manje i puno više od novinara, ali ipak nije isto.

Šprajc je pak šaljivdžija-anchorman, on nije novinar, urednik je samo u jednom specifičnom smislu, bira i prezentira klipove a još doda neku svoju pošalicu – angažiran je i ne previše dubok ali novinar, hja, meni se čini da nije. Oba ova lika nisu utjecajni – ni najmanje.

Tko je danas utjecajan u medijima? Utjecajni su samo Bujo, Matija Babić i Bero Jelinić, a možete o njima misliti što god hoćete, no to neće promijeniti stvar. Bez obzira na financijere i agendu, oni uživaju određenu samostalnost.

Zato i mogu objaviti otkrića i koja imaju realne reperkusije. Nerijetko i imaju. Dok su ostali mediji takvi kakvi jesu, oni će biti kraljevi.

Foto:lokalec.si